پاکستانیانو د ټرمپ د تګلارې خلاف مظاهرې پیل کړي
د پاکستان په بیلابیلو سیمو کې مظاهره کوونکو د امریکا بیرغ او د دونالد ټرمپ عکسونو ته اور واچوه.
د پاکستان په کراچۍ، اسلام اباد او ملتان کې له مظاهرو وروسته په قبایلو کې هم خلکو د امریکا د نوې تګلارې په ضد مظاهرې وکړې. قبایلي مظاهره کوونکو، چې د امریکا ضد شعارونه یې له ځان سره لېږدول، د چمن او تورخم د ښارګوټیو په لورې لاریونونه وکړل. مظاهره کوونکو د افغانستان او پاکستان په اړه د امریکا د ولسمشر دونالد ټرمپ نوې تګلاره وغندله. په پاکستان کې د امریکا غږ ډیوې خبریال وايي د تحریک انصاف، جمیعت علما اسلام، جماعت الدعوه، عوامي ملي ګوند او د پاکستان د حکومت ملاتړو قبایلي مشرانو او آن د منع کړل شویو جهادي ډلو پلویانو په دغو مظاهرو کې ګډون وکړ. په کراچۍ، اسلام اباد، ملتان او قبایلي سیمو کې مظاهره کوونکو د امریکا بیرغ او د ولسمشر ټرمپ جوړه شوې څېره وسوځوله. تر دې دمه په مظاهرو کې د تاوتریخوالي کوم راپور ورکړل شوی نه دی. په کراچۍ کې پولیسو د مظاهره کوونکو د خپرولو لپاره اوښلن ګاز کارولی دی. دغلته مظاهره کوونکو هڅه کوله چې د امریکا قونسلګرۍ ته ځانونه ورسوي، خو پولیسو پرېنښودل. دوی ټول په غوصه دي چې ولې د امریکا ولسمشر ټرمپ په خپلې نوې تګلارې کې پاکستان د اورپکو او ترهګرو سازمانونو پالونکی او ساتونکی بللی دی. په همدې حال کې د پاکستان حکومت هغه هېواد ته د امریکا د بهرنیو چارو وزارت د یوې مرستیالې الیس ویلز پلان شوی سفر هم ځنډولی دی. د دغه سفر دځنډېدو علت لا معلوم نه دی، خو ظاهرآ په پاکستان کې د امریکا ضد مظاهرو له کبله ځنډول شوی دی. امریکايي چارواکي وايي د پاکستان حکومت د دغه سفر د لغوه کېدو غوښتنه کړې ده. پاکستان په افغانستان کې د روان جنګ په ملاتړ، طالبانو او حقانې شبکې د مشرانو د ساتلو او د هغوې د جګړه مارانو په روزلو او تجهیزولو تورن دی، خو اسلام اباد یې نه مني. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.